钦定古今图书集成/理学汇编/文学典/第195卷 > 《谢灵运传赞》宋·书
## 钦定古今图书集成/理学汇编/文学典/第195卷 > 《谢灵运传赞》宋·书

史臣曰：“民禀天地之灵，含五常之德，刚柔迭用，喜愠
分情。夫志动于中，则歌咏外发，六义所因，四始攸系，
升降讴谣，纷披风什。虽虞夏以前，遗文不睹，禀气怀
灵，理无或异。然则歌咏所兴，宜自生民始也。周室既
衰，风流弥著，屈平、宋玉，导清源于前，贾谊、相如，振芳

清辞丽曲，时发乎篇，而芜音累气，固亦多矣。若夫平
子艳发，文以情变，绝唱高踪，久无嗣响。至于建安，曹
氏基命，二祖、陈王，咸蓄盛藻，乃以情纬文，以文被质。
自汉至魏，四百馀年，词人才子，文体三变。相如工为
形似之言，二班长于情理之说，子建、仲宣以气质为
体，并标能擅美，独映当时，是以一世之士，各相慕习。
原其飙流所始，莫不同祖《风》《骚》，徒以赏好异情，故意
制相诡。降及元康，潘陆特秀，律异班、贾，体变曹、王，缛
旨星稠，繁文绮合，缀平台之逸响，采南皮之高韵，遗
风馀烈，事极江左。有晋中兴，元风独扇，为学穷于柱
下，博物止乎七篇，驰骋文辞，义殚于此。自建武暨于
义熙，历载将百，虽比响联辞，波属云委，莫不寄言上
德，托意元珠，遒丽之辞，无闻焉尔。仲文始革孙许之
风，叔源大变太元之气，爰逮宋氏，颜谢腾声，灵运之
兴会标举，延年之体，裁明密并，方规前秀，垂范后昆。
若夫敷衽论心，商榷前藻，工拙之数，如有可言。夫五
色相宣，八音协畅，由乎元黄律吕，各适物宜，欲使宫
羽相变，低昂互节。若前有浮声，则后须切响。一简之
内，音韵尽殊；两句之中，轻重悉异。妙达此旨，始可言
文。至于先士茂制，讽高历赏，子建《函京》之作，仲宣《灞
岸》之篇，子荆《零雨》之章，正长《朔风》之句，并直举胸情，
非傍诗史，正以音律调韵，取高前式。自骚人以来，此
秘未睹，至于高言妙句，音韵天成，皆暗与理合，匪由
思至。张、蔡、曹、王，曾无先觉，潘、陆、颜、谢，去之弥远。世之
知音者，有以得之。知此言之非谬。如曰“不然，请待来
哲。”